Een dood, verskeie beseer na treine botsParamedici op die toneel. (Foto: Netcare 911) ’n Man is dood en verskeie ander mense beseer toe twee treine Woensdagaand op ’n treinspoor wes van Johannesburg gebots het. Een van die beseerdes is in ’n kritieke toestand. Russel Meiring, woordvoerder van ER24, sê in ’n verklaring ’n passasierstrein het naby Bonny Dooneweg in Horizon View teen ’n goederetrein gebots. Volgens Meiring het paramedici ná 21:20 met hul aankoms op die toneel verskeie treinwaens aangetref wat ontspoor het. ’n Man en ’n bejaarde vrou was in die stadium in een van die waens van die passasierstrein vasgekeer. Die man het noodlottige beserings in die voorval opgedoen en het geen teken van lewe getoon nie. Die vrou het verskeie beserings opgedoen en was in ’n kritieke toestand. Paramedici op die toneel. (Foto: Netcare 911) Volgens Meiring het reddingswerkers meer as twee uur lank gespook om die vasgekeerde vrou uit die trein te bevry, waarna sy per helikopter na ’n private hospitaal gehaas is. Verskeie nooddienste het sowat 30 pasiënte op die toneel behandel. Drie van die pasiënte is na ’n hospitaal geneem. Die ander het vervoer na ’n hospitaal van die hand gewys. Die toepaslike owerhede was op die toneel.